กระทรวงการพัฒนาสังคมและความมั่นคงของมนุษย์ เชิญชวนคนไทยเลือกซื้อผลิตภัณฑ์งานฝีมือกลุ่มเปราะบางเป็นของขวัญปีใหม่
นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวว่า ได้ร่วมกับไอคอนสยาม และภาคีเครือข่ายจัดงาน “ICONSIAM WORLD OF GIFTS 2022” เพื่อจำหน่ายผลิตภัณฑ์สินค้าของคนไทยสำหรับเป็นของขวัญและของฝากในช่วงเทศกาลส่งท้ายปีเก่า 2565 ต้อนรับปีใหม่ 2566  โดยนำผลิตภัณฑ์สินค้าจากกลุ่มเป้าหมายและเครือข่ายที่เป็นกลุ่มอาชีพสตรีและครอบครัว คนพิการ และกลุ่มเปราะบาง รวมถึงผลิตภัณฑ์งานฝีมือของผู้รับบริการในความดูแลของหน่วยงานในสังกัดภายใต้แบรนด์ “ทอฝัน by พม.” มาร่วมจำหน่ายภายในงาน ร่วมกับร้านค้าต่างๆ รวมของขวัญมากกว่า 1 ล้านชิ้น  มีสินค้าที่น่าสนใจ อาทิ ผลิตภัณฑ์ที่มีภาพวาดฝีพระหัตถ์ในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี “ปีเถาะ” ของร้านภูฟ้า  ผลิตภัณฑ์จากชุมชนในท้องถิ่นต่างๆ อาทิ ผลิตภัณฑ์จากคนพิการของศูนย์พัฒนาศักยภาพและอาชีพคนพิการจังหวัดนครศรีธรรมราช  ศูนย์เรียนรู้การพัฒนาสตรีและครอบครัวรัตนาภา จังหวัดขอนแก่น ผู้สนใจสามารถเข้าชมงานและเลือกซื้อผลิตภัณฑ์เป็นของขวัญปีใหม่ได้ตั้งแต่บัดนี้ไปจนถึงวันที่ 15 มกราคม ที่เจริญนคร ฮอลล์ ชั้น M ศูนย์การค้าไอคอนสยาม